CELEX: 62019TN0791
Language: da
Date: 2019-11-15 00:00:00
Title: Sag T-791/19: Sag anlagt den 15. november 2019 – Sped-Pro S.A. mod Kommissionen

27.1.2020   
            
            
               DA
            
            
               Den Europæiske Unions Tidende
            
            
               C 27/61
            
         
      Sag anlagt den 15. november 2019 – Sped-Pro S.A. mod Kommissionen
      (Sag T-791/19)
      (2020/C 27/61)
      Processprog: polsk
      
         Parter
      
      
         Sagsøger: Sped-Pro S.A. (Warszawa, Polen) (ved radca prawny Małgorzata Kozak)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse C(2019) 6099 final af 12. august 2019 (sag AT.40459) om afslag på sagsøgerens klage i henhold til artikel 7, stk. 2, i forordning nr. 773/2004 (1) annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremført tre anbringender.
      
                  1.
               
               
                  Første anbringende om tilsidesættelse af væsentlige formforskrifter
                  Sagsøgeren har gjort gældende, at Kommissionen har tilsidesat artikel 7, stk. 1 og 2, i forordning nr. 1/2003 (2) og artikel 7, stk. 1, i forordning nr. 773/2004, sammenholdt med artikel 41, stk. 1, og artikel 41, stk. 2, litra c), i Den Europæiske Unions charter om grundlæggende rettigheder, idet den ikke overholdt princippet en rimelig frist, for så vidt som afgørelsen blev vedtaget mere end to år efter skrivelsen af 13. september 2017, der gav sagsøgeren meddelelse om Kommissionens hensigt om at afvise klagen, hvilket havde indflydelse på procedurens resultat. Sagsøgeren har endvidere anført, at Kommissionen har tilsidesat selskabets ret til en undersøgelse af dets klage, og at Kommissionen også undlod at give udførlige begrundelser for afvisningen af selskabets klage, hvilket afspejles i det generelle indhold af skrivelsen af 13. september 2017, der gav selskabet meddelelse om at afvise klagen, og i den anfægtede afgørelses lakoniske begrundelse.
               
            
                  2.
               
               
                  Andet anbringende om en tilsidesættelse af traktaterne
                  Sagsøgeren har gjort gældende, at Kommissionen har tilsidesat retten til en effektiv retsbeskyttelse og dermed artikel 2 TEU, sammenholdt med artikel 19, stk. 1, andet afsnit, TEU og med artikel 47 i Den Europæiske Unions charter om grundlæggende rettigheder, idet den fandt, at præsidenten for Urząd Ochrony Konkurencji i Konsumentów (kontoret for beskyttelse af konkurrence og forbrugere, Polen) »forekommer at være et organ, der er særlig velegnet til at undersøge de spørgsmål, der er rejst […] i klagen« (punkt 21 i den anfægtede afgørelse), og således i det mindste undlod at tage hensyn til den rimelige tvivl med hensyn til opretholdelsen af retsstaten i Polen og i forbindelse dermed domstolenes uafhængighed og uafhængigheden for præsidenten for kontoret for beskyttelse af konkurrence og forbrugere. Kommissionen undlod at tage hensyn til bl.a. spørgsmålet om reorganiseringen af retssystemet i Polen og til den omstændighed, at sager inden for området for beskyttelse af konkurrence og forbrugerbeskyttelse undersøges af den nye afdeling for ekstraordinær kontrol og offentlige anliggender ved Sąd Najwyższy (øverste domstol, Polen), hvis udnævnelsesprocedure svarer til den for disciplinærafdelingen.
               
            
                  3.
               
               
                  Tredje anbringende, ligeledes om en tilsidesættelse af traktaterne
                  Sagsøgeren har gjort gældende, at Kommissionen har tilsidesat artikel 102 TEUF, sammenholdt med artikel 17, stk. 1, andet punktum, TEUF, med artikel 7, stk. 2, i forordning nr. 773/2004 og med artikel 7, stk. 1, og 2, i forordning (EF) nr. 1/2003, idet den anlagde et åbenbart urigtigt skøn ved vurderingen af Den Europæiske Unions interesse og afgrænsningen af det relevante marked. Kommissionen fandt, at det marked, hvorpå den angivelige overtrædelse havde fundet sted, »i det væsentlige var begrænset til det nationale jernbanemarked, selv hvis den angivelige overtrædelse også måtte vedrøre udenlandske virksomheder«. Sagsøgeren har også gjort gældende, at Kommissionen undlod at sikre den fulde effektive virkning (effet utile) af artikel 102 TEUF.
               
            
         (1)  Kommissionens forordning (EF) nr. 773/2004 af 7.4.2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123, 27.4.2004, s. 18).
      
         (2)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, 4.1.2003, s. 1).